Document ID: 32008R0763

Reference:
13.8.2008
HU
Az Európai Unió Hivatalos Lapja
L 218/14
AZ EURÓPAI PARLAMENT ÉS A TANÁCS 763/2008/EK RENDELETE
(2008. július 9.)
a nép- és lakásszámlálásról
(EGT-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen 285. cikkének (1) bekezdésére,
tekintettel a Bizottság javaslatára,
a Szerződés 251. cikkében meghatározott eljárásnak megfelelően (1),
mivel:
(1)
A Bizottságnak (Eurostat) megbízható, részletes és összehasonlítható adatokra van szüksége a népességről és a lakásokról, hogy a Közösség eleget tehessen – különösen a Szerződés 2. és 3. cikkéből eredő – feladatainak. A statisztikai adatoknak és metaadatoknak közösségi szinten megfelelő mértékben összehasonlíthatónak kell lenniük a módszertan, fogalmak és program tekintetében.
(2)
A népességre, valamint az egyének fő családi, társadalmi, gazdasági és lakáskörülményeinek jellemzőire vonatkozóan meghatározott időközönként statisztikai adatokra van szükség a Közösség bizonyos ágazatait érintő regionális, társadalmi és környezetvédelmi szakpolitikák elemzéséhez és meghatározásához. Különösen szükséges a lakáskörülményekre vonatkozó részletes adatgyűjtés olyan közösségi tevékenységek támogatása érdekében, mint például a társadalmi integráció előmozdítása és a társadalmi kohézió nyomon követése regionális szinten vagy a környezetvédelem és az energiahatékonyság elősegítése.
(3)
Azonosítani kell a legjobb gyakorlatokat – a módszertani és technológiai fejlődés fényében –, és elő kell segíteni az adatforrások és a módszertan javítását a tagállami népszámlások tekintetében.
(4)
Annak érdekében, hogy biztosítható legyen a tagállamok által szolgáltatott adatok összehasonlíthatósága, és hogy közösségi szinten megbízható összegzések készüljenek, a felhasznált adatoknak ugyanarra a referenciaévre kell vonatkozniuk.
(5)
A közösségi statisztikákról szóló, 1997. február 17-i 322/97/EK tanácsi rendelet (2) képezi e rendelet referenciakeretét, amellyel összhangban a statisztikák készítésének a következő elveknek kell megfelelnie: pártatlanság, amely elsősorban tárgyszerűséget és tudományos függetlenséget jelent, valamint átláthatóság, megbízhatóság, relevancia, költséghatékonyság és a statisztikai adatok bizalmas kezelése.
(6)
A statisztikai adatok bizalmas kezelésének kötelezettsége alá tartozó adatok továbbítására a 322/97/EK rendelet, valamint a statisztikai adatok bizalmas kezelésének hatálya alá tartozó statisztikai adatoknak az Európai Közösségek Statisztikai Hivatala részére történő továbbításáról szóló, 1990. június 11-i 1588/90/Euratom, EGK tanácsi rendelet (3) vonatkozik. Az e rendeleteknek megfelelően végzett intézkedéseknek fizikai és logikai értelemben védeniük kell a bizalmas adatokat, és biztosítaniuk kell, hogy a közösségi statisztikák előállítása és közzététele során semmilyen jogellenes nyilvánosságra hozatal és nem statisztikai jellegű felhasználás ne fordulhasson elő.
(7)
A közösségi statisztikák e rendelet értelmében történő készítése és közzététele során a nemzeti és közösségi statisztikai hatóságok a 89/382/EGK, Euratom tanácsi határozattal (4) létrehozott statisztikai programbizottság által 2005. február 24-én elfogadott európai statisztikai magatartási szabályzatnak megfelelően járnak el, melyet csatoltak a nemzeti és közösségi statisztikai hivatalok függetlenségéről, integritásáról és elszámoltathatóságáról szóló bizottsági ajánláshoz.
(8)
Mivel a rendelet céljait, nevezetesen a népességre és a lakáskörülményekre vonatkozó összehasonlítható és átfogó közösségi statisztikák gyűjtését és készítését a tagállamok – a közös statisztikai jellemzők és minőségi követelmények, valamint a módszertani átláthatóság hiánya miatt – nem tudják kielégítően megvalósítani, és ezért azok a közös statisztikai keretrendszer révén közösségi szinten jobban megvalósíthatók, a Közösség intézkedéseket hozhat a Szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően e rendelet nem lépi túl az e célok eléréséhez szükséges mértéket.
(9)
Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (5) összhangban kell elfogadni.
(10)
A Bizottságot fel kell hatalmazni különösen arra, hogy megállapítsa a következő referenciaévek meghatározásának, valamint a statisztikai adatokra és metaadatokra vonatkozó program elfogadásának feltételeit. Mivel ezen intézkedések általános hatályúak, és e rendelet nem alapvető fontosságú elemeinek módosítására irányulnak, beleértve annak új, nem alapvető fontosságú elemekkel való kiegészítését, azokat az 1999/468/EK tanácsi határozat 5a. cikkében meghatározott ellenőrzéssel történő szabályozási bizottsági eljárással kell elfogadni.
(11)
A statisztikai programbizottsággal a 89/382/EGK, Euratom határozat 3. cikkének megfelelően konzultáltak,
ELFOGADTA EZT A RENDELETET:
1. cikk
Tárgy
E rendelet a tízévente történő, a népességre és lakáskörülményekre vonatkozó átfogó adatszolgáltatás közös előírásait határozza meg.
2. cikk
Meghatározások
E rendelet alkalmazásában:
a)
„népesség”: a referencia-időpontban a szokásos lakóhelyen tartózkodó országos, regionális és helyi népesség;
b)
„lakáskörülmények”: lakóegységek és épületek, valamint lakhatási formák, továbbá a referencia-időpontban fennálló országos, regionális és helyi szintű kapcsolat a népesség és a lakóegységek között;
c)
„épületek”: olyan állandó épületek, melyekben emberi tartózkodásra tervezett lakóegységek találhatók, vagy olyan hagyományos lakások, amelyeket szezonális vagy másodlagos használatra tartanak fenn, vagy lakatlanok;
d)
„szokásos lakóhely”: az a hely, ahol az egyén napi pihenőidejét tölti, tekintet nélkül a kikapcsolódás, nyaralás, baráti és rokonlátogatás, üzleti, orvosi kezelés vagy vallásos zarándoklat céljából való ideiglenes távollétekre.
Kizárólag azok a személyek tekinthetők a szóban forgó földrajzi területen szokásos lakóhellyel rendelkező lakosoknak, akik:
i.
a referencia-időpont előtt legalább 12 hónapig folyamatosan a szokásos lakóhelyükön éltek; vagy
ii.
a referencia-időpontot megelőző tizenkét hónap során azzal a szándékkal érkeztek a szokásos lakóhelyükre, hogy legalább egy évig ott tartózkodjanak.
Ha az i. vagy ii. pontban foglalt körülmények nem állapíthatók meg, akkor a „szokásos lakóhely” a jogszerű vagy bejegyzett lakóhely;
e)
„referencia-időpont”: az az időpont, amelyre az 5. cikk (1) bekezdésével összhangban az adott tagállam adatai vonatkoznak;
f)
„országos”: egy tagállam területére vonatkozó;
g)
„regionális”: az 1059/2003/EK európai parlamenti és tanácsi rendelettel (6) létrehozott statisztikai célú területi egységek nómenklatúrájának (NUTS) referencia-időpontban hatályos változata szerinti NUTS 1, NUTS 2 vagy NUTS 3 szintekre vonatkozó;
h)
„helyi”: a helyi igazgatási egységek 2. szintje (LAU 2. szint);
i)
„a nép- és lakásszámlálás alapvető jellemzői”: az egyedi megszámlálás, az egyidejűség, a földrajzilag jól meghatározott területen belüli teljes körűség, a kisterületi adatok hozzáférhetősége és a meghatározott rendszeresség.
3. cikk
Az adatok benyújtása
A tagállamoknak a mellékletben meghatározottak szerint a Bizottság (Eurostat) rendelkezésére kell bocsátaniuk országos, regionális és helyi szinten az egyének, a családok és a háztartások megadott demográfiai, társadalmi és gazdasági jellemzőire vonatkozóan a népességadatokat, valamint a lakáskörülményekre vonatkozó adatokat.
4. cikk
Adatforrások
(1)   A tagállamok különböző adatforrások alapján készíthetik el a statisztikákat, különös tekintettel a következőkre:
a)
hagyományos népszámlálás;
b)
regiszteren alapuló népszámlálás;
c)
a hagyományos és a mintavételes felmérés kombinált változata;
d)
a regiszteren alapuló népszámlálás és a mintavételes felmérés kombinált változata;
e)
a regiszteren alapuló népszámlálás és a hagyományos népszámlálás kombinált változata;
f)
a regiszteren alapuló népszámlálás, a mintavételes felmérés és a hagyományos népszámlálás kombinált változata; és
g)
megfelelő felmérés készítése rotált mintával (gördülő népszámlálás).
(2)   A tagállamok minden szükséges intézkedést megtesznek az adatvédelmi követelmények teljesítése érdekében. Ez a rendelet nem érinti a tagállamok adatvédelmi rendelkezéseit.
(3)   A tagállamok tájékoztatják a Bizottságot (Eurostat) az e rendelet értelmében szolgáltatott statisztikák felülvizsgálatáról vagy kijavításáról, valamint a választott adatforrások és módszertan bármilyen változásáról a felülvizsgált adatok közzététele előtt legkésőbb egy hónappal.
(4)   A tagállamok biztosítják, hogy az e rendelet követelményeinek való megfelelés érdekében alkalmazott adatforrások és módszertan a lehető legjobban megfelel a nép- és lakásszámlálás 2. cikk i. pontjában meghatározott alapvető jellemzőinek. A tagállamok folyamatos erőfeszítéseket tesznek az említett alapvető jellemzőknek való megfelelés fokozása érdekében.
5. cikk
Adattovábbítás
(1)   Minden tagállamnak meg kell határoznia egy referencia-időpontot. A referencia-időpontnak az e rendelet alapján meghatározott éven belül kell lennie (referenciaév). Az első referenciaév 2011. A Bizottság (Eurostat) a későbbi referenciaéveket a 8. cikk (3) bekezdésében említett ellenőrzéssel történő szabályozási bizottsági eljárással határozza meg. A referenciaévnek minden évtized elejére kell esnie.
(2)   A tagállamok az e rendeletben meghatározott végleges, hitelesített és összesített adatokat és a metaadatokat a referenciaév vége után 27 hónapon belül a Bizottság (Eurostat) rendelkezésére bocsátják.
(3)   A Bizottság (Eurostat) a 8. cikk (3) bekezdésében említett ellenőrzéssel történő szabályozási bizottsági eljárással elfogadja a rendelet előírásainak teljesítése céljából továbbítandó statisztikai adatok és metaadatok programját.
(4)   A Bizottság (Eurostat) a 8. cikk (2) bekezdésében említett szabályozási bizottsági eljárással elfogadja a rendelet által előírt jellemzők és bontásuk technikai leírását.
(5)   A tagállamok a hitelesített adatokat és metaadatokat elektronikus formában bocsátják a Bizottság (Eurostat) rendelkezésére. A Bizottság (Eurostat) a 8. cikk (2) bekezdésében említett szabályozási bizottsági eljárással meghatározza a kívánt adatok továbbítását szolgáló megfelelő technikai formátumot.
(6)   A 4. cikk (3) bekezdésében említett felülvizsgálatok vagy javítások esetén a tagállamok kötelesek legkésőbb a felülvizsgált adatok nyilvánosságra hozatalának napján továbbítani a módosított adatokat a Bizottsághoz (Eurostathoz).
6. cikk
Minőségértékelés
(1)   E rendelet alkalmazásában a továbbítandó adatokra a következő minőségértékelési szempontok vonatkoznak:
—
a „relevancia” arra utal, hogy a statisztika milyen mértékben felel meg a felhasználók jelenlegi és lehetséges szükségleteinek,
—
a „pontosság” arra utal, hogy a becslések milyen mértékben közelítik meg a valódi, nem ismert értékeket,
—
az „időszerűség” és az „időbeli pontosság” a referencia-időszak és az eredmények hozzáférhetősége közötti időeltolódásra utal,
—
a „hozzáférhetőség” és az „érthetőség” azokra a feltételekre és rendelkezésekre utal, amelyek mellett a felhasználó hozzáférhet az adatokhoz, használhatja és értelmezheti őket,
—
az „összehasonlíthatóság” az alkalmazott statisztikai fogalmak, mérési módszerek és eljárások közötti különbségek hatásának mértékére utal a statisztikai adatok földrajzi, ágazati vagy időbeli összehasonlítása során,
—
a „koherencia” arra utal, hogy az adatok mennyire alkalmasak különböző típusú, különböző okokból alkalmazott, megbízható összekapcsolásra.
(2)   A tagállamok jelentést nyújtanak be a Bizottságnak (Eurostatnak) a továbbított adatok minőségéről. A tagállamok a jelentésben kitérnek arra, hogy a kiválasztott adatforrások és a módszertan milyen mértékben felel meg a nép- és lakásszámlálás 2. cikk i. pontjában meghatározott alapvető jellemzőinek.
(3)   A minőségjelentések módjait és szerkezetét a 8. cikk (2) bekezdésében említett szabályozási bizottsági eljárással kell meghatározni az (1) bekezdésben meghatározott minőségi szempontoknak a rendelet hatálya alá tartozó adatokra történő alkalmazása során. A Bizottság (Eurostat) értékeli a továbbított adatok minőségét.
(4)   A Bizottság (Eurostat) a tagállamok illetékes hatóságaival együttműködésben az előállított adatok és metaadatok minőségének biztosítását célzó módszertani javaslatokat tesz, különös figyelemmel az európai statisztikusok értekezletének a 2010. évi nép- és lakásszámlálásra vonatkozó ajánlásaira.
7. cikk
Végrehajtási intézkedések
(1)   Az e rendelet végrehajtásához szükséges alábbi intézkedéseket a 8. cikk (2) bekezdésében említett szabályozási bizottsági eljárással kell elfogadni:
a)
e rendelet által előírt jellemzők és bontásuk technikai leírása az 5. cikk (4) bekezdésében foglaltak szerint;
b)
a megfelelő technikai formátum megállapítása az 5. cikk (5) bekezdés szerint; és
c)
a minőségjelentések módjai és szerkezete a 6. cikk (3) bekezdésében foglaltak szerint.
(2)   Az e rendelet végrehajtásához szükséges alábbi intézkedéseket, melyek célja a rendelet nem alapvető fontosságú elemeinek kiegészítéssel történő módosítása, a 8. cikk (3) bekezdésében említett ellenőrzéssel történő szabályozási bizottsági eljárással kell elfogadni:
a)
a referenciaévek 5. cikk (1) bekezdés szerinti meghatározása; és
b)
a statisztikai adatok és metaadatok programjának 5. cikk (3) bekezdés szerinti elfogadása.
(3)   Mérlegelni kell azt az elvet, hogy a meghozott intézkedésekből származó előnyöknek meg kell haladniuk az intézkedésekkel járó költségeket, valamint hogy a további költségeknek és terheknek ésszerű határon belül kell maradniuk.
8. cikk
A bizottság eljárása
(1)   A Bizottságot a statisztikai programbizottság segíti.
(2)   Az e bekezdésre történő hivatkozáskor az 1999/468/EK határozat 5. és 7. cikkét kell alkalmazni, 8. cikkének rendelkezéseire is figyelemmel.
Az 1999/468/EK határozat 5. cikkének (6) bekezdésében megállapított időtartam három hónap.
(3)   Az e bekezdésre történő hivatkozáskor az 1999/468/EK határozat 5a. cikkének (1)–(4) bekezdését és 7. cikkét kell alkalmazni, 8. cikkének rendelkezéseire is figyelemmel.
9. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2008. július 9-én.
az Európai Parlament részéről
az elnök
H.-G. PÖTTERING
a Tanács részéről
az elnök
J.-P. JOUYET
(1)  Az Európai Parlament 2008. február 20-i véleménye (a Hivatalos Lapban még nem tették közzé) és a Tanács 2008. június 23-i határozata.
(2)  HL L 52., 1997.2.22., 1. o. Az 1882/2003/EK európai parlamenti és tanácsi rendelettel (HL L 284., 2003.10.31., 1. o.) módosított rendelet.
(3)  HL L 151., 1990.6.15., 1. o. A legutóbb az 1882/2003/EK rendelettel módosított rendelet.
(4)  HL L 181., 1989.6.28., 47. o.
(5)  HL L 184., 1999.7.17., 23. o. A 2006/512/EK határozattal (HL L 200., 2006.7.22., 11. o.) módosított határozat.
(6)  HL L 154., 2003.6.21., 1. o. A legutóbb a 176/2008/EK európai parlamenti és tanácsi rendelettel (HL L 61., 2008.3.5., 1. o.) módosított rendelet.
MELLÉKLET
A nép- és lakásszámlálások hatálya alá tartozó jellemzők
1.
Népességre vonatkozó jellemzők
1.1.
A NUTS 3, LAU 2 területi szintekre vonatkozó kötelező jellemzők:
1.1.1.
Nem levezetett jellemzők
—
szokásos lakóhely
—
nem
—
életkor
—
jogi értelemben vett családi állapot
—
születési hely/ország
—
állampolgárság
—
előző szokásos lakóhely és a jelen helyre érkezés időpontja, vagy a szokásos lakóhely a népszámlálás időpontját egy évvel megelőzően
—
a háztartás tagjai közötti kapcsolatok
1.1.2.
Levezetett jellemzők
—
teljes népesség
—
település
—
háztartási állás
—
családi állás
—
családmag típusa
—
családmag nagysága
—
magánháztartás típusa
—
magánháztartás nagysága
1.2.
Az országos, NUTS 1, NUTS 2 területi szintekre vonatkozó kötelező jellemzők:
1.2.1.
Nem levezetett jellemzők
—
szokásos lakóhely
—
munkahely települése
—
nem
—
életkor
—
jogi értelemben vett családi állapot
—
jelenlegi gazdasági aktivitás
—
foglalkozás
—
nemzetgazdasági ág
—
foglalkozási viszony
—
iskolai végzettség
—
születési hely/ország
—
állampolgárság
—
korábbi külföldi lakóhely és az országba való érkezés éve (1980 után)
—
előző szokásos lakóhely és a jelen helyre érkezés időpontja, vagy a szokásos lakóhely a népszámlálás időpontját egy évvel megelőzően
—
a háztartás tagjai közötti kapcsolatok
—
a háztartások lakáshasználati jogcíme
1.2.2.
Levezetett jellemzők
—
teljes népesség
—
település
—
háztartási állás
—
családi állás
—
családmag típusa
—
családmag nagysága
—
magánháztartás típusa
—
magánháztartás nagysága
2.
Lakáskörülményekkel kapcsolatos jellemzők
2.1.
A NUTS 3, LAU 2 területi szintekre vonatkozó kötelező jellemzők:
2.1.1.
Nem levezetett jellemzők
—
lakóegység típusa
—
lakóegység települése
—
hagyományos lakás lakottsága
—
lakók száma
—
hasznos alapterület és/vagy a lakóegység szobáinak száma
—
lakás az épület típusa szerint
—
lakás az építés időszaka szerint
2.1.2.
Levezetett jellemzők
—
laksűrűség
2.2.
Az országos, NUTS 1, NUTS 2 területi szintekre vonatkozó kötelező jellemzők:
2.2.1.
Nem levezetett jellemzők
—
lakhatási formák
—
lakóegység típusa
—
lakóegység települése
—
hagyományos lakás lakottsága
—
tulajdoni jelleg
—
lakók száma
—
hasznos alapterület és/vagy a lakóegység szobáinak száma
—
vízrendszer
—
WC
—
fürdési lehetőség
—
fűtés típusa
—
lakás az épület típusa szerint
—
lakás az építés időszaka szerint
2.2.2.
Levezetett jellemzők
—
laksűrűség

Summary:
Közös előírások a nép- és lakásszámlálási adatok gyűjtésére
Közös előírások a nép- és lakásszámlálási adatok gyűjtésére
 
ÖSSZEFOGLALÓ AZ ALÁBBI DOKUMENTUMRÓL:
763/2008/EK rendelete a nép- és lakásszámlálásról
MI E RENDELET CÉLJA?
A rendelet a népességre és a lakáskörülményekre vonatkozó népszámlálási statisztikák közös előírásait határozza meg az EU-ban.
Célja annak elérése, hogy a népszámlálási adatok terjesztése átfogó és rugalmas, és minősége átlátható legyen.
FŐBB PONTOK
Az adatok benyújtása
Az uniós országoknak be kell nyújtaniuk az Európai Bizottságnak (Eurostat) a népességre vonatkozó következő adatokat:az egyének, a családok és a háztartások megadott demográfiai, társadalmi és gazdasági jellemzői;  a lakáskörülményekre vonatkozó országos, regionális és helyi szintű adatok.  Ezeket az adatokat a rendelet melléklete és végrehajtási rendeletei határozzák meg.
Adatforrások
A rendelet meghatározza, hogy mely adatforrásokra kell alapozniuk az uniós országoknak statisztikáikat. Ide tartoznak többek között a következők:hagyományos népszámlálás;  regiszteren alapuló népszámlálás;  a hagyományos és a mintavételes felmérés kombinált változata;  a regiszteren alapuló népszámlálás és a mintavételes felmérés kombinált változata;  a regiszteren alapuló népszámlálás és a hagyományos népszámlálások kombinált változata;  a regiszteren alapuló népszámlálás, a mintavételes felmérés és a hagyományos népszámlálás kombinált változata;  megfelelő felmérés készítése rotált mintával (gördülő népszámlálás).  Adatvédelem
Az uniós országok minden szükséges intézkedést megtesznek az adatvédelmi követelmények teljesítése érdekében. Ez a rendelet nem érinti saját adatvédelmi rendelkezéseiket.
Adattovábbítás
Minden uniós országnak meg kell határoznia egy olyan időpontot (referencia-időpontot), amelynek a referenciaéven belül kell lennie. Az első referenciaév 2011. A referenciaévnek minden évtized első évének kell lennie.
Az uniós országoknak tájékoztatniuk kell az Eurostatot a továbbított statisztikák felülvizsgálatáról vagy kijavításáról, valamint a választott adatforrások és módszertan bármilyen változásáról. Ennek legkésőbb egy hónappal a felülvizsgált adatok közzététele előtt meg kell történnie.
Az uniós országok a végleges, hitelesített és összesített adatokat és a metaadatokat a referenciaév vége után 27 hónapon belül az Eurostat rendelkezésére bocsátják.
E rendelet előírásainak teljesítése céljából az Európai Bizottság 2010-ben elfogadta, a 2011-es referenciaévre vonatkozó, továbbítandó statisztikai adatok és metaadatok első programját, és 2017-ben elfogadta a 2021-es referenciaévre vonatkozó második programot.
Az uniós országoknak az adatokat a titoktartási kötelezettség hatálya alá tartozó adatok továbbításáról szóló hatályos uniós jognak megfelelően, a 223/2009/EK rendeletben meghatározottak szerint kell az Eurostat részére továbbítaniuk. Biztosítaniuk kell, hogy a továbbított adatok ne tegyék lehetővé a statisztikai egységek közvetlen azonosítását. A továbbítás elektronikus formátumban és az európai statisztikai rendszer bizottsága – az (Eurostat) Bizottság segítőjeként és tanácsadójaként eljáró testület – által egyeztetett előírásoknak megfelelően történik.
Minőségértékelés
Az uniós országoknak gondoskodniuk kell arról, hogy a rendelet követelményeinek kielégítésére használt adatforrások és módszertan megfeleljenek a nép- és lakásszámlálás alapvető jellemzőinek, ahogyan azokat a rendelet rögzíti, vagyis:egyedi felsorolás,  egyidejűség,  a földrajzilag jól meghatározott területen belüli teljes körűség,  a kisterületi adatok hozzáférhetősége, és  a meghatározott rendszeresség.  Az uniós országoknak az Eurostat rendelkezésére kell bocsátaniuk a továbbított adatok minőségéről szóló jelentést, vázolva, hogy a kiválasztott adatforrások és módszertan milyen mértékben felelnek meg a nép- és a lakásszámlálás alapvető jellemzőinek.
A Bizottság értékeli a továbbított adatok minőségét. Az uniós országok illetékes hatóságaival együttműködve módszertani ajánlásokat ad, amelyeket úgy alakítottak ki, hogy biztosítsák az előállított adatok és metaadatok minőségét, különös figyelemmel az európai statisztikusok értekezletének a 2010. évi nép- és lakásszámlálásra vonatkozó ajánlásaira.
MIKORTÓL HATÁLYOS E RENDELET?
A rendelet 2008. szeptember 2. óta hatályos.
HÁTTÉR
Ahhoz, hogy az EU képes legyen regionális, társadalmi és környezetvédelmi politikáinak fejlesztésére, összehasonlítható és megbízható adatokkal kell rendelkeznie a lakosság és az emberek főbb családi, társadalmi, gazdasági és lakóhelyi jellemzői tekintetében.
További információkért lásd:Nép- és lakásszámlálás – Áttekintés (Eurostat)  Nép- és lakásszámlálás – 2011. évi népszámlálás (Eurostat).  
FŐ DOKUMENTUM
Az Európai Parlament és a Tanács 763/2008/EK rendelete (2008. július 9.) a nép- és lakásszámlálásról (HL L 218., 2008.8.13., 14-20. o.)
KAPCSOLÓDÓ DOKUMENTUMOK
A Bizottság (EU) 2017/881 végrehajtási rendelete (2017. május 23.) a nép- és lakásszámlálásról szóló 763/2008/EK európai parlamenti és tanácsi rendeletnek a minőségjelentésekre vonatkozó előírások és azok szerkezete, valamint az adattovábbítás technikai formátumának tekintetében történő végrehajtásáról, és az 1151/2010/EU rendelet módosításáról (HL L 135., 2017.5.24., 6-14. o.)
A Bizottság (EU) 2017/712 rendelete (2017. április 20.) a 763/2008/EK európai parlamenti és tanácsi rendeletben meghatározott nép- és lakásszámlálásokra vonatkozóan a referenciaév, valamint a statisztikai adatok és metaadatok programjának megállapításáról (HL L 105., 2017.4.21., 1-11. o.)
A Bizottság (EU) 2017/543 végrehajtási rendelete (2017. március 22.) a nép- és lakásszámlálásról szóló 763/2008/EK európai parlamenti és tanácsi rendelet alkalmazási szabályainak a jellemzők és bontásuk technikai leírása tekintetében történő megállapításáról (HL L 78., 2017.3.23., 13-58.)
A Bizottság 1151/2010/EU rendelete (2010. december 8.) a nép- és lakásszámlálásról szóló 763/2008/EK európai parlamenti és tanácsi rendeletnek a minőségi jelentésre vonatkozó előírások és annak szerkezete, valamint az adattovábbítás technikai formátumának tekintetében történő végrehajtásáról (HL L 324., 2010.12.9., 1-12. o.)
Az 1151/2010/EU rendelet későbbi módosításait belefoglalták az eredeti szövegbe. Ez az egységes szerkezetbe foglalt változat kizárólag tájékoztató jellegű.
A Bizottság 519/2010/EU rendelete (2010. június 16.) a 763/2008/EK európai parlamenti és tanácsi rendeletben meghatározott nép- és lakásszámlálásokra vonatkozóan a statisztikai adatok és metaadatok programjának elfogadásáról (HL L 151., 2010.6.17., 1-13.)
A Bizottság 1201/2009/EK rendelete (2009. november 30.) a nép- és lakásszámlálásról szóló 763/2008/EK európai parlamenti és tanácsi rendeletnek a jellemzők és bontásuk technikai leírása tekintetében történő végrehajtásáról (HL L 329., 2009.12.15., 29-68.)
Az Európai Parlament és a Tanács 223/2009/EK rendelete (2009. március 11.) az európai statisztikákról és a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatala részére történő továbbításáról szóló 1101/2008/EK, Euratom európai parlamenti és tanácsi rendelet, a közösségi statisztikákról szóló 322/97/EK tanácsi rendelet és az Európai Közösségek statisztikai programbizottságának létrehozásáról szóló 89/382/EGK, Euratom tanácsi határozat hatályon kívül helyezéséről (HL L 87., 2009.3.31., 164–173. o.)
Lásd az egységes szerkezetbe foglalt változatot.
utolsó frissítés 07.11.2017